b'\n_START_ARTICLE_\nFrans I (Sisilia)\n_START_PARAGRAPH_\nFrans I (14. elokuuta 1777 Napoli \xe2\x80\x93 8. marraskuuta 1830 Napoli) oli Molempain Sisiliain kuningaskunnan kuningas vuosina 1825\xe2\x80\x931830._NEWLINE_Fransin vanhemmat olivat kuningas Ferdinand I ja t\xc3\xa4m\xc3\xa4n puoliso, It\xc3\xa4vallan Maria Karoliina. Frans esiintyi nuorempana liberaalin ajatusmaailman kannattajana. H\xc3\xa4n toimi is\xc3\xa4ns\xc3\xa4 neuvonantajana, kun koko hallitsijaperhe oli Napoleonin sotien aikana joutunut per\xc3\xa4\xc3\xa4ntym\xc3\xa4\xc3\xa4n Napolista Italian mantereelta Sisilian saarelle. Frans kannatti Sisilian s\xc3\xa4\xc3\xa4tykokouksen vuonna 1812 hyv\xc3\xa4ksym\xc3\xa4\xc3\xa4 perustuslakia, joka oli muotoiltu brittil\xc3\xa4isen parlamentaarisen mallin mukaiseksi. Perustuslain hyv\xc3\xa4ksymisen j\xc3\xa4lkeen h\xc3\xa4net nimitettiin sijaishallitsijaksi (vicario) Napoliin. Kuningas Ferdinand sai valtansa takaisin vuonna 1815, ja seuraavana vuonna Frans nimitettiin Sisilian kuvern\xc3\xb6\xc3\xb6riksi. Carbonari-salaseuran vuonna 1820 johtaman vallankumouksellisen kansannousun j\xc3\xa4lkeen kruununprinssi Frans ryhtyi j\xc3\xa4lleen valtakunnan sijaishallitsijaksi ja kutsui koolle parlamentin, joka sai teht\xc3\xa4v\xc3\xa4kseen s\xc3\xa4\xc3\xa4t\xc3\xa4\xc3\xa4 uuden perustuslain. H\xc3\xa4n vastusti Laibachin kongressin vuonna 1821 tekem\xc3\xa4\xc3\xa4 p\xc3\xa4\xc3\xa4t\xc3\xb6st\xc3\xa4, jonka nojalla it\xc3\xa4valtalaiset joukot l\xc3\xa4hetettiin Napoliin kukistamaan vallankumous ja palauttamaan Bourbonien yksinvalta. It\xc3\xa4vallan sotilaallisen v\xc3\xa4liintulon j\xc3\xa4lkeen h\xc3\xa4n oli muutaman vuoden syrj\xc3\xa4ss\xc3\xa4 kuningaskunnan johdosta._NEWLINE_Kun Frans tuli is\xc3\xa4ns\xc3\xa4 kuoleman my\xc3\xb6t\xc3\xa4 hallitsijaksi 4. tammikuuta 1825, h\xc3\xa4n irtisanoutui aiemmasta liberaalista politiikastaan. Hallitsijana h\xc3\xa4n tuki It\xc3\xa4vallan konservatiivista politiikkaa ja osoittautui jopa taantumuksellisemmaksi kuin is\xc3\xa4ns\xc3\xa4. H\xc3\xa4n lakkautti kansalliskaartin, pyysi It\xc3\xa4vallan armeijan joukkojen oleskelua Napolissa jatkettavan vuoteen 1827 ja tukahdutti vuonna 1828 Cilentossa puhjenneen kapinan._NEWLINE_Frans I oli kahdesti naimisissa. H\xc3\xa4nen ensimm\xc3\xa4inen puolisonsa oli keisari Leopold II:n tyt\xc3\xa4r Klementina, jonka kanssa h\xc3\xa4n ei saanut poikia. Heid\xc3\xa4n tytt\xc3\xa4rest\xc3\xa4\xc3\xa4n Carolinasta tuli Berryn herttuan puoliso. Vuonna 1802 Frans meni toisen kerran naimisiin Espanjan kuningas Kaarle IV:n tytt\xc3\xa4ren Maria Isabellan kanssa. Heid\xc3\xa4n poikansa oli Fransin seuraajaksi tullut Ferdinand II. Yksi heid\xc3\xa4n tytt\xc3\xa4rist\xc3\xa4\xc3\xa4n oli Espanjan kuningatar Maria Kristiina.'